作者:李白
標題:至陵陽山登天柱石，酬韓侍禦見招隱黃山
內容:韓眾騎白鹿，西往華山中。玉女千餘人，相隨在雲空。見我傳秘訣，精誠與天通。何意到陵陽，遊目送飛鴻。天子昔避狄，與君亦乘驄。擁兵五陵下，長策遏胡戎。時泰解繡衣，脫身若飛蓬。鸞鳳翻羽翼，啄粟坐樊籠。海鶴一笑之，思歸向遼東。黃山過石柱，巘崿上攢叢。因巢翠玉樹，忽見浮丘公。又引王子喬，吹笙舞松風。朗詠紫霞篇，請開蕊珠宮。步綱繞碧落，倚樹招青童。何日可攜手，遺形入無窮。